Blanár, Juraj, poslanec NR SR (2018-02-13):
Ďakujem veľmi pekne. Vážený pán predkladateľ, ctená snemovňa, dovoľte mi, aby som na úvod tak zhodnotil tento návrh zákona, pretože žiada sa mi to také malé prirovnanie, pretože ak by sme povedzme hodnotili diplomovú prácu, ktorú povedzme urobil minister aj s poslancami pri návrhu zákona o doplnkových hodinách, a potom prišla diplomová práca predkladateľa pána poslanca Krajčího, tak s najväčšou pravdepodobnosťou tí, ktorí by to hodnotili, tieto diplomové práce, by povedali, že diplomová práca pána Krajčího je nepodarený plagiát. A ja vám poviem prečo. Vy ste, pán predkladateľ, povedali, že doplnkové hodiny boli navrhované bez akéhokoľvek legislatívneho procesu, že nemohla sa k tomu vyjadriť žiadna odborná verejnosť. Povedali ste, že to bolo bez legislatívneho procesu, no a ja sa pýtam, aký štandardný legislatívny proces je toto? To koľko, no však keď ten, ktorý vy predkladáte, je štandardný, ale ten, čo bol schválený v zmysle rokovacieho poriadku vo výbore, potom tuto v snemovni, tak ten je neštandardný, ale ten váš je zrazu štandardný. Lebo ja som očakával, že ste chceli povedať asi tým, že sa tým môžu zaoberať rôzne organizácie, ktoré sa môžu, či už lekári a pacientske organizácie a tak ďalej. Ale ja vám pripomeniem, a vy to veľmi dobre viete, skôr, ako sa dostanem k podstate samotného vášho návrhu, že celý ten návrh o doplnkových hodinách pripravovalo ministerstvo, že minister chodil po celom Slovensku a diskutoval so všetkými zástupcami lekárskych organizácií. Veľmi dobre to viete. A na záver, keď jedna organizácia sa postavila proti, povedal, že dobre, teraz to nebudem teda pretláčať, ale bola tu organizácia, napríklad Asociácia súkromných lekárov, ktorá povedala, že je to v poriadku. Myslím si, že to, čo bolo navrhované potom prostredníctvom pozmeňujúcich návrhov vo výbore, bolo štandardnejšie ako to, čo vy predkladáte teraz, pretože tomu venoval minister obrovský kus práce. Naviac vo vašom prípade je to trošku čudné, pretože ja si pamätám, že pred niekoľkými týždňami sme vo výbore pre zdravotníctvo hlasovali o jednom návrhu, ktorý hovoril o tom, že zavedieme poplatky za objednávanie. Pán poslanec, ktorý ste v zdravotníctve, ste tu boli a vy ste hlasovali za. Vy ste hlasovali za to, aby sme spoplatnili objednávanie u špecialistov. Ja som bol zásadne proti, napokon to celé neprešlo, sme to vrátili späť. Čiže toto bolo potrebné, aby som pripomenul, lebo zrazu tu prišiel iný poslanec, premenený, ktorý zrazu už ide objednávať zadarmo, už to netreba nejakým spôsobom spoplatňovať. Dokonca hovoril o servisoch, o zvieratkách a tak ďalej. Asi ste čítali moje vystúpenie, keď som bol jeden z predkladateľov a navrhoval som vtedy zrušenie nesociálnych, a to môžem povedať, nesociálnych poplatkov za prednostné, tzv. prednostné vyšetrenie. Čo to bolo za predbehnutie niekoho v ambulancii. Vtedy som hovoril práve o takýchto porovnávaniach, že jednoducho dnes by sme mali dbať na to, aby manažovanie pacienta bolo primerané a bolo nejakým spôsobom aj motivované. Pretože je naozaj pravda, že niečo sa dá, niečo sa nedá úplne manažovať, ale mali by sme k tomu absolútne smerovať. Ale teraz poďme k tej obsahovej časti, o ktorej vy hovoríte. Nuž, hovoríte, že doplnkové ordinačné hodiny sú nesociálne. Aj pani poslankyňa to povedala. Nuž tak si povedzme, že aký je súčasný stav. Súčasný stav legislatívny je taký, že tu máme riadne ordinačné hodiny, kde každý, kto si platí zdravotné poistenie, môže ísť na vyšetrenie a nie je nijakým spôsobom obmedzovaný. Avšak, samozrejme, musíme brať do úvahy to, že máme nedostatok lekárov a že sú tam dlhé čakacie doby. To je objektívna vec, ktorá by si vyžadovala viacej diskusie pri inej téme. Čiže máme tu tento systém a potom tu máme ešte k tomu doplnkové hodiny, že ak sa niektorý lekár rozhodne ešte aj tento inštitút využiť dobrovoľne, tam hocikto z tých, ktorí budú chcieť povedzme second opinion alebo druhý názor, alebo bude chcieť byť vyšetrený kvôli nejakému dôvodu skôr, tak môže ísť tam, ale neobmedzuje to riadne ordinačné hodiny. A vy hovoríte tomu, že to je nesociálne. Ja sa k tým doplnkovým ešte dostanem, ale chcem to porovnať, to vaše sociálne, ktoré vy navrhujete. To znamená, toto je nesociálne, pretože my nechávame a sú ordinačné hodiny nenarušené, tak ako sú, a dávame doplnkové, mimo, až po 13. hodine. A vy tu navrhujete, že normálne počas ordinačných hodín sa môže objednať pacient ku špecialistovi, ale keď sa objedná, zaplatí si za to. To je zaujímavé. Tak toto už je sociálne! Čiže pani poslankyňa podľa toho, čo povedala, tak to, že sa môžem k špecialistovi bez výmenného lístka, dokonca čo aj kolegyňa kritizovala, objednať, tak to už je sociálne! Tak takýto dvojaký meter, teda neviem, páni a dámy, to sa vám nie veľmi celkom podarilo v tom, čo ste tu napísali. Ďalšia zaujímavá vec je, že dávate, že 30 % pacientov sa môže zdarma objednávať, čo je zaujímavé, podotýkam, zdarma, lebo predtým ste hlasovali za spoplatnenie objednávania. A ja sa pýtam, prečo 30? Prečo nie 100? Aký má problém ten lekár, keď už to má raz, ten objednávací systém, a dobrovoľne sa do neho prihlási, prečo nemôže 100 percent? Vynechá si priestor na začiatku pre akútne prípady, ktoré prídu ráno, to si zmanažuje a jednoducho 100 percent. Môžeme povedať to, že niektoré vyšetrenie sa trošku predĺži a tak ďalej a, ale ten, ktorý už príde a chvíľočku počká, 10 – 15 minút, už je to lepšie, ako keby pol dňa čakal. Čiže toto vôbec nie je niečo, čo by malo byť sociálne z tohto pohľadu. Áno, ja som za to, aby elektronické objednávanie išlo do prevádzky. A s ministrom sme už niekoľkokrát nad tým rozprávali a on už na tom pracuje. A to, čo vy teraz predkladáte, to je dobýjanie sa do otvorených dverí, pretože NCZI už dávno pracuje na tomto zavedení. A vy ste napísali do svojho zákona, že my by sme chceli, aby NCZI. To sú známky plagiátorstva, lebo vy sa tvárite, že vlastne vy ste to objavili, ale to už dávno funguje. Dokonca sú tu objednávkové systémy, ktoré okrajovo len spomeniem, ktoré boli zavedené v Žilinskom samosprávnom kraji, objednať vyšetrenie, ktoré je úplne zadarmo. A už dodnes je tam 157 831 objednávok, kde sú spokojní aj pacienti, aj lekári. Čiže niečo takéto tu je a NCZI to pripravuje a myslím si, že práve s tými doplnkovými hodinami to spolu kol, kol, koleruje, koo, že to spolu vychádza a že je to dobrá vec. Čiže to, čo vy navrhujete, je, počas ordinačných hodín si ľudia budú platiť, aby ste všetci vedeli, lebo si môžu zaplatiť dokonca bez výmenného lístka, ísť ku špecialistovi a natvrdo si to zaplatia. Toto je podľa vás sociálne, ale to, že je tu systém, kde ordinačné hodiny sú zabezpečené tak, že vôbec nebudete môcť platiť, nemusíte platiť, ale v doplnkových si priplatíte, ak chcete, dobrovoľne, to kritizujete. Pritom je tam stanovené, hranica 30 eur, o tom sa môžeme baviť, že ktorá je maximálna, ale je to na dobrovoľnej báze. Čiže, vážené dámy, vážení páni, všetky tieto veci, ktoré ste tam napísali, je len kompilovanie toho, čo bolo, a zároveň ste popreli aj hodnotový prístup konkrétne ku tomu svojmu postoju, ktorý ste predtým mali. Dokonca využívate aj tých 20 dní, že môže byť, objednať, do dvadsiatich dní musí byť vybavený, keď sa objedná. To je presne zakotvené už dneska v doplnkových hodinách. Čiže nie je to tak, ako vy sa tvárite, že ste objavili teplú vodu. Vôbec nie. E-zdravie ide, do e-zdravia určite zapadne aj objednávkový systém, ale bude sa musieť postupne dostávať do života, ale rozhodne nie, že bude sa platiť u špecialistu za to, že bez výmenného lístka tam pôjde. A pritom ten špecialista to dostane preplatené zo zdravotného poistenia, lebo to tam v tom vašom zákone vôbec nikde nie je napísané, že keď ten špecialista vyšetrí takéhoto človeka, ktorý sa bez výmenného lístka objedná, zaplatí si to, že už nebude môcť mať zaplatené zo zdravotného poistenia, zatiaľ čo v doplnkových hodinách je to jasne, explicitne pomenované, že tam už nebude mať zo zdravotnej poisťovne nič preplatené. Chcem vám povedať k tomu, že to, čo robíte, a to, čo ste aj využili slová premiéra Roberta Fica, je nič iné len manipulácia, lebo viete dobre, že v doplnkových hodinách nejde o poplatky, ale o dobrovoľnú úhradu, že nie sú narušené vôbec riadne ordinačné hodiny, zatiaľ čo váš návrh narušuje riadne ordinačné hodiny. Čiže tento pozmeňujúci, teda tento, túto novelu zákona nie je možné, aby sme podporili, pretože absolútne popiera to, čo chceme dosiahnuť. A naviac mrzí ma, že takíto, ktorí hlasovali za to, aby bolo spoplatnené objednávanie, dneska prichádzajú s tým a tvária sa, ako keby objavili zadarmo objednávanie, čo je pre mňa dosť smutné, ale musím sa s tým vysporiadať. Takže nepodporíme určite tento zákon. Ďakujem za pozornosť.